नन्दकिशोर श्रीमाली
आत्म ज्ञान प्राप्त करना प्रत्येक व्यक्ति चाहता है। आत्म तत्व को जानने के बाद नीर-क्षीर विवेक का उदय होता है। जिस व्यक्ति में बुद्धि पूर्णतया परिमार्जित हो जाती है, वह परमहंस बन जाता है। प्रजापति की दोनों संतानें दितिपुत्र असुर, अदिति पुत्र सुर में आत्मज्ञान पाने की ललक थी। प्रजापति भी अपनी दोनों संतानों को आत्म ज्ञान की ओर प्रवृत्त करना चाहते थे और उन्होंने उन्हें 'द' का उपदेश दिया। शायद सृष्टि के आरम्भ में एकाक्षर में संवाद होता होगा। असुरों ने 'द' को दमन समझा और सुरों ने दया। बात भी सही थी देवता जीवों पर दया करते थे और असुरों को मार-पीट सुहाती थी। सबमें आत्म तत्व है, अर्थात उस ब्रह्म का अंश है। जब हम ये मान लेते हैं तब किसी के प्रति भी क्रूर नहीं होते, दया से ओत-प्रोत हो जाते हैं। वहीं, देवताओं को यह समझना था कि इन्द्रियों से प्राप्त सुख आत्मज्ञान को जाग्रत नहीं कर सकता है।
असुरों और सुरों से भिन्न प्रजापति की तीसरी संतान मनुष्य में भी आत्म ज्ञान को अनुभव करने की आदि काल से प्रबल उत्कंठा रही है और आज भी कायम है। आज की भाषा में आत्मज्ञान सिर्फ समझने की बात हो गई है, परंतु इसमें निहित तत्व को तलाशना आत्मा का अनुसंधान है, जिसे अनावृत्त करने के लिए गुरु-शिष्य के मध्य प्रश्नोत्तर हुआ है, जो उपनिषद का पाठ्यक्रम है। उपनिषद काल इस सदी से उतना ही दूर है जितना पक्षी की उड़ान सुपरसोनिक जेट से, पर मूल बात तो उड़ान है। उपनिषद में अनेक कथानक हैं जहां पर किरदार अपनी-अपनी सतह पर आत्म तत्व का अन्वेषण करने की कोशिश कर रहे हैं।
एक ओर मैत्रेयी ने जान लिया है कि वित्त से अमरत्व की प्राप्ति नहीं होती है तो दूसरी ओर आत्म तत्व वेत्ता रैक्व समझ गए हैं कि कृत के माध्यम से कृतकृत्य एवं कृतज्ञता की प्राप्ति होती है। तैत्तरीयोपनिषद में आए रैक्व की महिमा का जिक्र करते हुए दो हंस आपस में बात करते हैं कि जैसे जुए के खेल में कृत पासा सबसे बड़ा होता है और सारे छोटे पासे उसके अधीन हो जाते हैं, वैसे ही आत्मज्ञानी रैक्व के पास आम जनों द्वारा किए सभी छोटे-मोटे पुण्य पहुंच जाते हैं। हंसों द्वारा हो रही इस वार्त्ता को उस प्रदेश के राजा जनश्रुति सुन लेते हैं और उनके मन में रैक्व से भेंट कर आत्मज्ञान प्राप्त करने की प्रबल आकांक्षा उमड़ती है।
छान्दोग्य उपनिषद में आत्मा की श्रेष्ठता को पुनः इन्द्रियों में उत्पन्न हुए विवाद के माध्यम से समझाया गया है। एक बार आंख, वाणी, कान, मन और आत्मा के बीच विवाद हुआ कि सर्वोच्च कौन है? आंखों के बिना शरीर रह सकता था, वाणी और कान के बिना भी। मन के बिना वह निश्चिंत हो गया, लेकिन जब आत्मा या प्राण शरीर से अलग होने लगी तब शरीर कलप उठा। उसमें से जीवन अलग हो रहा था, बिना आत्मा के शरीर का कोई अस्तित्व नहीं था। यह समझना होगा कि शरीर में जो प्राण या आत्मा होती है, दरअसल वह उस कृत के पासे की तरह है जो सभी पासों पर भारी है। जिस प्रकार जल में ब्रह्मांड व्याप्त है, उसी प्रकार आत्मा हमारे अंदर व्याप्त है एवं वाणी और मन उसके लिए सक्रिय है। जब हम वाणी द्वारा किसी का गुणगान करते हैं तब वह गुणगान उस आत्मा का होता है जो शरीर का स्वामी है।
प्रस्तुति : अर्चना झा